
       REPUBLIKA HRVATSKA				               Broj: Pp-1964/2025-7.
   OPĆINSKI  SUD U GOSPIĆU
  STALNA SLUŽBA U GRAČACU
	Prekršajni odjel

U  IME  REPUBLIKE  HRVATSKE
P R E S U D A

Općinski sud u Gospiću, Stalna služba u Gračacu, po sucu tog suda Nevenki Šimunović, uz sudjelovanje zapisničarke Antonele Krešić, u prekršajnom postupku protiv okrivljenika Darka Petričića, zbog prekršaja iz članka 229. stavka 7. Zakona o sigurnosti prometa na cestama (NN br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24 - nastavno ZSPC/08.), povodom prigovora okrivljenika na obavezni prekršajni nalog RH, MUP, PU Zadarska, Postaje granične policije Gračac, broj: 211-07/25-4/23752. od 06.03.2025., temeljem članka 244. stavka 1. i članka 221. stavak 1. Prekršajnog zakona (NN 107/07, 39/13, 157/13, 110/15, 70/17, 118/18, 114/22, 86/26 - nastavno PZ/07), dana 31. kolovoza 2026.
   
presudio je

	Okrivljenik: Darko Petričić, OIB: 10142548225, sin Mije i Marije, dj. prezime majke Lukavec rođen 23.01.1969. u Varaždinu, sa boravištem u Zagrebu, Aleja Antuna Augustinčića 18/I i prebivalištem u Puli Premantura, Krše 2, državljanin RH, sa završenom VSS, po zanimanju magistar politologije, nezaposlen, radi honorarno, neoženjen, bez  djece, prekršajno kažnjavan, ne vodi se drugi prekršajni ili kazneni postupak, 
kriv je

	što kao vlasnik vozila reg. oznake i broja ZG 5675-IL, na zahtjev-obavijest o prometnom prekršaju klasa: 211-07/24-8/237840, u roku od 15 dana, od dana 19. studenoga 2024., dakle, najkasnije do 04. prosinca 2024., nije dostavio vjerodostojan podatak o identitetu osobu kojoj je svoje vozilo dao na upravljanje dana 24. rujna 2024, a kojim vozilom je istog dana u Gračacu u Zagrebačkoj ulici počinjen prekršaj iz čl.53. st.4. ZSPC/08.,

	čime je postupio protivno odredbi članka 229. stavak 3. Zakona o sigurnosti prometa na cestama (NN br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24 - nastavno ZSPC/08), kažnjiv po čl. 229. stavak 7. ZSPC/08., pa mu se temeljem  istog  propisa, a uz primjenu članka 37. PZ/07.,
izriče

NOVČANA KAZNA U IZNOSU OD 300,00 eur (tristotine eura).

	Okrivljenik je dužan novčanu kaznu platiti u roku od 30 dana od dana primitka ove presude, u korist Državnog proračuna, a ukoliko okrivljenik u navedenom roku plati dvije trećine izrečene novčane kazne (200,00 eur), kazna će se smatrati u cijelosti plaćenom, u protivnom sud će podnijeti tijelu nadležnom za ovrhu nalog za prisilnu naplatu potpunog iznosa novčane kazne na novčanim sredstvima okrivljenika. 

	Temeljem članka 139. stavka 3. u vezi s člankom 138. stavak 2. točka 3. Prekršajnog zakona, okrivljenik  je obvezan  naknaditi troškove prekršajnog postupka u paušalnom iznosu od 20,00 eur (dvadeset eura) u roku od 30 dana po primitku ove presude, na račun Državnog proračuna, pod prijetnjom prisilne naplate.
Obrazloženje

RH, MUP, Policijska uprava Zadarska, Postaja granične policije Gračac, pod uvodno označenim poslovnim brojem i nadnevkom, izdala je obavezni prekršajni nalog na koji je okrivljenik pravovremeno uložio dopušteni prigovor pa je sud izdani nalog stavio izvan pravne snage i nastavio redovni postupak.

Okrivljenik očitujući se o optužbi i krivnji zamolbeno ispitan iskazuje da se ne smatra krivim te da u cijelosti ostaje kod prigovora koji je podnio protiv obaveznog prekršajnog naloga. U trenutku kada je dobio dopis za dostavu podataka o vozaču nije bio vlasnik navedenog vozila, već ga je imao na korištenje temeljem ugovora o posudbi. Kako je od trenutka navodnog prekršaja do dana kada je primio dopis prošlo dosta vremena, on više nije sa sigurnošću mogao reći tko je točno tog dana upravljao vozilom, a to je i naveo u dopisu koji je poslao Postaji granične policije Gračac. Nema nikakvih dokaznih prijedloga te moli sud da ukoliko utvrdi krivnju uzme u obzir da je trenutno nezaposlen.

Prema potvrdi iz prekršajne evidencije Ministarstva pravosuđa okrivljenik je evidentiran kao počinitelj lakšeg  prometnog prekršaja.(l.s.20-21)

U dokazne svrhe izvršen je uvid u podatke o vozaču, obavijest o počinjenom prekršaju od 05.11.2024. (l.s.12-13) i u dostavnicu (l.s.14).

Nakon provedenog postupka, cijeneći navode iz obaveznog prekršajnog naloga, iskaz okrivljenika i spisu priloženu dokumentaciju, sud je utvrdio da je okrivljenik počinio prekršaj činjenično i pravno opisan u izreci ove presude.

Naime, nesporno je okrivljenik propustio u zakonskom roku dostaviti tužitelju podatke o osobi koja je njegovim vozilom upravljala u vrijeme kada je u Gračacu počinjen prekršaj prekoračenja brzine, čime je ostvario sva bitna obilježja prekršaja kažnjivog po članku 229. stavak 7. ZSPC/08., po kojoj odredbi će se novčanom kaznom u iznosu od 660,00 do 1990,00 eur kazniti za prekršaj vlasnik vozila ili odgovorna osoba u pravnoj osobi ako u roku od 15 dana ne da vjerodostojan dokaz o osobi koja je upravljala vozilom u vrijeme počinjenja prekršaja. Okrivljenik je bio u posjedu vozila , a na temelju izjave vlasnice Renate Tusk, te nakon što je osobno uaprimio zahtjev policije da dostavi podatke o vozaču iste nije dostavio. 

No, umjesto propisane kazne sud je prema okrivljeniku primjenio institut ublažavanja i izrekao mu kaznu ispod propisanog najmanjeg iznosa za ovaj prekršaj, sukladno članku 37. PZ/07., cijeneći kao olakotno priznanje prekršaja, radi čega je sud mišljenja da će se i ovako ublaženom kaznom, obzirom na njegovo trenutno imovno stanje i obiteljske prilike, postići svrha kažnjavanja, a ta je da se izrazi društveni prijekor zbog počinjenog prekršaja, utječe na počinitelja i sve ostale da ubuduće ne čine prekršaje, a primjenom kazne utječe na svijest okrivljenika o povredi javnog poretka, društvene discipline i drugih društvenih vrijednosti, te pravednosti kažnjavanja.  

Odluka o troškovima postupka temelji se na odredbama citiranim u izreci  presude, a odnosi se na troškove u paušalnom iznosu, odmjerenom obzirom na trajanje i složenost postupka i imovno stanje okrivljenika.

U Gračacu, 31. kolovoza 2026. 

									    Sudac:
				                                              Nevenka Šimunović, v.r.


UPUTA O PRAVNOM LIJEKU: 
Protiv ove presude žalba nije dopuštena. (članak 244. stavak 1. PZ/07.).

D n a :
1. Tužitelj PU Zadarska, PGP Gračac
2. Okrivljenik Darko Petričić
3. Spis.
             Za točnost otpravka-ovlaštena službenica:
	Antonela Krešić

